AHทะลุเป้าโต30% มุ่งอินเดีย-อินโดฯ
อาปิโก มองปีนี้โต 30% รายได้ทำสถิติสูงสุด เริ่มมองการลงทุนในอินเดียอินโดนีเซีย เหตุความต้องการดีแรงงานถูก
28 ส.ค. 2555

อาปิโก มองปีนี้โต 30% รายได้ทำสถิติสูงสุด เริ่มมองการลงทุนในอินเดียอินโดนีเซีย เหตุความต้องการดีแรงงานถูก
นายเย็บ ซู ชวน ประธานกรรมการบริหาร บริษัท อาปิโก ไฮเทค (AH) เปิดเผยว่า ในปีนี้บริษัทคาดว่ารายได้น่าจะขยายตัวในอัตรา 30% จากปีก่อนที่มีรายได้ 10,940 ล้านบาท ทำสถิติสูงสุดนับตั้งแต่ก่อตั้งบริษัทและสูงกว่าเป้าหมายเดิมที่คาดไว้ 20% เพราะได้รับผลดีจากมาตรการลดภาษีรถยนต์คันแรก 
สำหรับกรณียุโรปมีปัญหาไม่ได้ส่งผลลบต่ออุตสาหกรรมรถยนต์ เนื่องจากการผลิตยังไม่เพียงพอรองรับความต้องการในประเทศ ยกเว้นแต่ว่าจะเกิดเหตุการณ์ไม่ปกติ เช่น น้ำท่วม
ปัจจุบันบริษัทใช้กำลังการผลิตในระดับ 70-80% ซึ่งถือว่าใกล้เต็มกำลังการผลิต แต่ยังไม่มีแผนจะลงทุนเพิ่มในปีนี้ จนกว่าลูกค้าจะมีโครงการใหม่และมีคำสั่งซื้อในระดับ 500-1,000 ล้านบาท 
“ปีนี้บริษัทไม่มีการลงทุนใหม่ โดยจะเริ่มมองในปีหน้า ซึ่งคงจะเป็นประเทศใหม่ เช่น อินเดีย หรืออินโดนีเซีย นอกจากค่าจ้างอยู่ในระดับน่าสนใจแล้ว ความต้องการรถยนต์มีแนวโน้มที่ดี โดยเฉพาะอินโดนีเซีย” นายชวน กล่าว
ขณะที่การรับเงินประกันชดเชยความเสียหายจากน้ำท่วมนั้น ได้รับมาแล้ว 300 ล้านบาท และคาดว่าจะได้ทั้งหมด 700 ล้านบาทในปีนี้